Skupno stališče

z dne 26. februarja 1996

Sveta na podlagi člena J.2 Pogodbe o Evropski uniji o izvozu orožja v nekdanjo Jugoslavijo

(96/184/SZVP)

SVET EVROPSKE UNIJE JE

ob upoštevanju Pogodbe o Evropski uniji in zlasti člena J.2 Pogodbe,

ob upoštevanju Resolucije št. 1021, ki jo je Varnostni svet Združenih narodov sprejel 22. novembra 1995,

ker so se Evropska skupnost in države članice 5. julija 1991 odločile, da za celotno območje Jugoslavije uvedejo embargo na orožje in vojaško opremo,

SPREJEL NASLEDNJE SKUPNO STALIŠČE:

1. Z namenom vzpostavitve miru in stabilnosti za ljudi na območju nekdanje Jugoslavije in zlasti ob upoštevanju potrebe po zagotovitvi varnosti mednarodnim vojaškim silam in civilnemu osebju, razvrščenim v Bosni in Hercegovini in na Hrvaškem v času izvajanja mirovnega sporazuma, je Evropska unija mnenja, da so omejitve s strani držav izvoznic potrebne tudi po ukinitvi embarga Združenih narodov na orožje državam nekdanje Jugoslavije v skladu z Resolucijo št. 1021 Varnostnega sveta Združenih narodov.

2. Svet Evropske unije sprejme odločitev, da:

(i) v času razporejanja sil IFOR in Untaes skupaj z drugimi operacijami, ki vključujejo mednarodne policijske sile (IPTF), ostane v veljavi embargo EU na orožje, strelivo in vojaško opremo [1] proti Bosni in Hercegovini, Hrvaški in Zvezni republiki Jugoslaviji.

Embargo ne velja za selitve opreme, potrebne za izvajanje dejavnosti razminiranja. O takih selitvah države članice obvestijo Svet.

(ii) glede na določbe resolucije Varnostnega sveta št. 1021 [2] se prošnje za dovoljenja za izvoz v Slovenijo in Nekdanjo jugoslovansko republiko Makedonijo obravnavajo na podlagi posamičnih primerov.

Ta določba je sprejeta na predpostavki, da se bodo države članice držale omejitev v njihovi politiki izvoza orožja v Slovenijo in Nekdanjo jugoslovansko republiko Makedonijo, ki temelji na skupnih merilih za izvoz orožja in je vsebovana v zaključkih Evropskega sveta v Luksemburgu, z dne 28. in 29. junija 1991, in Evropskega sveta v Lizboni, z dne 26. in 27. junija 1992. Upoštevale bodo tudi cilje politike Evropske unije v regiji, katere osnovni namen je vzpostavitev miru in stabilizacije na območju, vključno s potrebo po nadzoru nad orožjem in njegovim zmanjšanjem na najnižjo raven ter k ukrepom za ustvarjanje zaupanja.

(iii) Evropska unija si bo prizadevala spodbuditi druge države, da sprejmejo podobno politiko omejevanja.

3. To skupno stališče bo ponovno preučeno pred končno razporeditvijo sil IFOR in Untaes.

4. To skupno stališče začne veljati 13. marca 1996.

5. To skupno stališče se objavi v Uradnem listu.

V Bruslju, 26. februarja 1996

Za Svet

Predsednica

S. Agnelli

[1] Omenjeni embargo obsega orožje za ubijanje in pripadajoče strelivo, platforme za orožje ter platforme, ki niso namenjene uporabi orožja in pomožno opremo, navedeno v seznamu ES glede embarga z dne 8. in 9. julija 1991. Embargo obsega tudi nadomestne dele, popravila, prenos vojaške tehnologije in pogodbe, ki so stopile v veljavo pred začetkom embarga.

[2] Odstavek 1 resolucije št. 1021 Varnostnega sveta Združenih narodov predvideva, da bo dobava težkega orožja (kakor je določeno v mirovnem sporazumu), pripadajočega streliva, min, vojaških letal in helikopterjev še naprej prepovedana za vse nekdanje jugoslovanske republike v trajanju nadaljnjih 90 dni po predložitvi poročila Generalnega sekretarja v zvezi z uradnim podpisom mirovnega sporazuma in do začetka veljavnosti sporazuma o nadzoru nad orožjem, ki je naveden v prilogi 1b. Po predložitvi poročila Generalnega sekretarja o izvajanju priloge 1b (sporazum o regionalni stabilizaciji), kot so se Pogodbenice dogovorile, prenehajo vse določbe OZN o embargu na orožje, razen če Varnostni svet ne odloči drugače.

--------------------------------------------------